Ouditeur-generaal ‘bekommerd’ oor departement van gesondheid(Foto: Brian Inganga/AP) Die ouditeur-generaal het Woensdag aangedui hy is bekommerd oor die finansiële bestuur in dié departement sedert die instel van die tydperk van afsondering. Die amptenary van die ouditeur-generaal se kantoor het eerstens aangevoer hulle sukkel die afgelope maand om gesondheidsamptenare verantwoordbaar te hou – en dit moet nou end kry. Die ouditeur-generaal se kantoor hou veral hul oog op die bykomende R20 miljard wat aan die departement van gesondheid toegewys is vir korona-rampverligting. Amptenare het bevestig die gesondheidsdepartement boer agteruit wat oudits betref omdat die departement nie die dissiplinêre maatreëls instel wat aanbeveel word nie. Sleutelamptenare wat deur die ouditeur-generaal dopgehou word om die agteruitgang van gesondheidsentiteite te voorkom is die hoof‑ finansiële beampte, die hoofbestuurder van die voorsieningsketting en die hoof van monitering en evaluasie. (Foto: Itumeleng English/ANA) Van die aspekte wat die ouditeur-generaal bekommer, is interne finansiële bestuur wat skynbaar besig is om te gly, inligtingstegnologie wat nie na wense is nie, ondersoeke na wangedrag wat met te min dringendheid aangepak word, kontrakbeheer wat benede peil is en begrotingsinkortings wat dienslewering bedreig. Die redes hiervoor is glo ontoereikende finansiële bestuur, gebrekkige monitering, swak rekordhouding, transaksies wat verkeerd aangeteken word, onwilligheid om aan die wetsvereistes te voldoen, en geen of ontoereikende strafmaatreëls teen oortreders. Die aanbevelings aan die gesondheidsdepartement is dat die minister, dr. Zweli Mkhize, sy verantwoordelikhede ernstiger moet opneem, dat die bestuur beter rekords hou, dat finansiële state meer akkuraat moet wees en dat wetgewing nagekom moet word. Wat die portefeuljekomitee betref, moet terugvoer meer gereeld van die gesondheidsdepartement se topamptenary vereis word, amptenare moet aanspreeklik gehou word, vakatures moet gevul word en, les bes, ’n kwartaallikse lys van dissiplinêre optrede teen oortreders moet vereis word. ANC-LP’s het bloot laat blyk dat hulle die aanbevelings ter harte neem, maar opposisiepartye het onderneem om die departementele amptenare te laat klippe kou wanneer hulle aanstaande week voor die portefeuljekomitee verskyn.